**Državni proračun 2020**

Kako polnimo proračun in za kaj namenjamo vaš denar

Z več kot 10 milijardami evrov zasledujemo prioritete na področju razvoja, socialne države in varnosti, hkrati pa skrbimo za dolgoročno vzdržnost javnih financ.

**Prihodki, odhodki in presežek**

*v milijonih evrov*

Prihodki: **10.773**

Odhodki: **10.358**

Proračunski presežek: **415 milijonov; 0,8 % BDP**

**Znanost**

Za znanost namenjamo 393 milijonov evrov, kar je bistveno več kot pretekla leta. Denar usmerjamo predvsem v javne raziskovalne zavode, v usposabljanje in razvoj znanstvenih kadrov ter v raziskovalno opremo.

**Podjetništvo**

Spodbujanju konkurenčnosti in podjetništva, vstopanju podjetij na tuje trge, pospeševanju tehnološkega razvoja, spodbujanju investicij in razvoju turizma namenjamo 193 milijonov evrov. S tem želimo povečati dodano vrednost ter izboljšati učinkovitost podjetij.

**Socialna varnost**

Za socialno varnost namenjamo 1,2 milijarde evrov. Sredstva namenjamo za otroške dodatke, starševska nadomestila, denarno socialno pomoč, nadomestila nezaposlenim, štipendije, subvencioniranje študentske prehrane in drugo.

**Zdravje**

V razvoj kakovostnega in dostopnega zdravstva, preventivo in izboljšanje zdravstvene oskrbe ter uspešnejše delovanje sistema zdravstvenega varstva iz državnega proračuna usmerjamo 198 milijonov evrov. Dodatno pa zdravstvena blagajna za ta namen načrtuje 3,3 milijarde evrov.

**Kako denar zberemo – glavni proračunski prihodki**

*v milijonih evrov*

Davek na dodano vrednost **4.189**

Trošarine **1.530**

Dohodnina **1.360**

Davek od dohodkov pravnih oseb **1.111**

Prejeta sredstva iz Evropske unije **1.071**

Drugi davki in prihodki **980**

Nedavčni prihodki (dividende, takse, globe) **532**

Skupaj **10.773**

**Davčna razbremenitev dela**

Delo se mora splačati, zato smo znižali davčno obremenitev dela. Po razbremenitvi regresa do višine povprečne plače v letu 2019 se država za višje neto plače vseh zaposlenih v letu 2020 odpoveduje dodatnemu delu prihodkov iz dohodnine, ki bo deloma nadomeščen z obremenitvijo kapitala, deloma pa z večjo učinkovitostjo pobiranja javnih dajatev.

**Za kaj denar porabimo – proračunski odhodki**

*v milijonih evrov*

Ekonomska in zunanja politika, javna uprava **719**

Okolje in prostor, energija **398**

Socialna varnost **1.215**

Pokojninsko varstvo **940**

Zdravje **198**

Obresti in stroški zadolževanja **771**

Intervencijski programi **44**

Plačila v Evropsko unijo **501**

Promet **827**

Podjetništvo in konkurenčnost **193**

Varnost **1.300**

Izobraževanje, šport **1.864**

Kultura **224**

Trg dela **304**

Kmetijstvo **467**

Znanost **393**

Skupaj **10.358**

**Izobraževanje in šport**

Za izobraževanje in šport namenjamo 1,9 milijarde evrov, kar je skoraj 18 % vseh proračunskih odhodkov. S tem zagotavljamo dostopno in kakovostno vzgojo in izobraževanje. Približno polovico sredstev namenjamo za osnovnošolsko izobraževanje, petino pa za srednje in poklicno ter visokošolsko izobraževanje. Naš cilj je kakovost študijskih programov, mobilnost v evropskem in širšem okolju ter zaposljivost.

**Varnost**

V letu 2020 za zagotavljanje notranje varnosti, nakup opreme za policijsko in kriminalistično dejavnost, ukrepe migracijske politike, modernizacijo Slovenske vojske in varovanje pred naravnimi in drugimi nesrečami namenjamo 983 milijonov evrov, za delovanje sodišč in tožilstev, izvrševanje kazenskih sankcij ter povečanje učinkovitosti pravosodja pa še dodatnih 317 milijonov evrov.

**Okolje in prostor**

Za okolje in okoljsko infrastrukturo načrtujemo 273 milijonov evrov. Namenjeni bodo predvsem zagotavljanju protipoplavne varnosti, upravljanju s čistilnimi napravami, prilagajanju podnebnim spremembam ter ohranjanju biotske raznovrstnosti. Prostorskemu načrtovanju in stanovanjski politiki namenjamo 80 milijonov evrov. Poleg tega je v dveh izvenproračunskih skladih na voljo še dodatnih 180 milijonov evrov.

**Pokojnine**

Za pokojnine več kot 600.000 upokojencev letno namenjamo približno 5 milijard evrov, pri čemer prispeva državni proračun nekaj manj kot milijardo evrov. Za leto 2020 je predvideno usklajevanje pokojnin, za izplačilo letnega dodatka pa je načrtovanih 145 milijonov evrov.

**Investicije**

Za investicije načrtujemonekaj več kot 1,1 milijarde evrov, kar predstavlja 11 % državnega proračuna. Več kot polovico teh sredstev namenjamo financiranju železniškega in cestnega prometa ter njune infrastrukture. V to je vključeno tudi sofinanciranje občinskih projektov. Državne investicije se financirajo tudi iz izvenproračunskih skladov in so usmerjene v upravljanje z vodami, okoljsko in podnebno politiko ter investicije v zdravstvu.

**Še naprej znižujemo javni dolg in stroške obresti**

Za plačilo obresti leta 2020 namenjamo 751 milijonov evrov, kar je najmanj po letu 2012 in 332 milijonov manj kot leta 2014, ko so bile obresti najvišje.

Javni dolg bomo leta 2020 znižali na približno 62 % BDP, leta 2021 pa pod mejo 60 % BDP, ki jo kot najvišjo dopustno mejo zadolženosti določajo pravila Evropske unije.

**Za vas pripravljamo novost** – V prihodnjem letu boste v interaktivnem grafičnem prikazu ključnih podatkov državnega proračuna lahko spremljali, kako zbiramo proračunska sredstva, za katere namene smo jih porabili, kakšni so projekti v vaši regiji ali občini. Veseli bomo vašega odziva glede informativnega letaka, ki je pred vami, po objavi pa tudi glede novega grafičnega prikaza podatkov državnega proračuna, ki ga boste našli na spletni strani <https://www.gov.si/podrocja/finance-in-davki/drzavni-proracun/>. Odziv lahko pošljete na [mf.proracun@mf-rs.si](mailto:mf.proracun@mf-rs.si).

**Objava proračuna in kontakti**

[**https://www.gov.si/teme/sprejeti-proracun/**](https://www.gov.si/teme/sprejeti-proracun/)